《咏鹤》
明代·童轩

翩翩青田鹤，皓皓玉雪衣。一朝养初成，奋翼升天衢。

回旋溯寥养，日共鹓鸾嬉。虞人挟诈术，伺我潜发机。

我飞适中此，毛羽半摧颓。仓皇堕山泽，雁鹜每见欺。

天寒稻粱少，岁晚恒苦饥。偶因条风发，载我西南隅。

西南万里外，道梗俦侣稀。虫鱼岂不足，所恨非故栖。

延颈望云路，肃羽何时归。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。